text: [{"text_idx": "#000000", "text": "Mu ye kwa litaba za mwahali"}, {"text_idx": "#000011", "text": "Mu si ka nyalana kale, ne ku bonahala kuli mina ni bakumina ne mu lumelelana mwa lika ze n\u0303ata. Ka nako ya cwale, se mu ikutwa ku ba mwa tolongo ha mu li ni bakumina mwa sibaka sa ku ba ni tabo."}, {"text_idx": "#000012", "text": "Mwa kona ku tahisa kuli bulikani bwa mina bu be bo bunde. Kono pili mu nyakisise libaka ha mu ikutwa ku zwafa."}, {"text_idx": "#000014", "text": "Ha ku bonahala kuli lifapahano ha li konwi ku tatululwa. Batu ha ba sa li mwa libato ha ba isangi pilu kwa lika ze ba sa lumelelani ku zona. Kono ha se ba nyalani, muuna ni musali ba to lemuhanga kuli ba shutana mwa lika ze cwale ka muambolelo, mwa ku sebeliseza mashelen\u0303i, ni mwa ku tatululela matata. Lifapahano ze ne nyemisanga feela hanyinyani se li bonahala kuli ki ze maswe hahulu kuli mane mutu ha koni ku li tiyela."}, {"text_idx": "#000015", "text": "Ha mu sa isanga pilu kwa maikuto a yo mun\u0303wi. Ku itusisanga manzwi a maswe kamba ku ezanga lika ze maswe ni ku sa tatulula mifilifili, hamulaho wa nako ku kona ku tahisa kuli muuna kamba musali a tuhele ku bulelanga maikuto a hae kamba mane ku kalisa ku ba ni silikani ni mutu ya si ka nyalana ni yena."}, {"text_idx": "#000017", "text": "Mu ise pilu kwa tulemeno to tunde twa bakumina. Mu like ku eza ze latelela: Mu n\u0303ole tulemeno to tunde to tulaalu to ba na ni tona bakumina. Mu ipulukele mukoloko wo, mwendi kwamulaho a siswaniso se si nyinyani sa fa sinawenga kamba mwa luwaile lwa mina lwa ku fumbata. Fa ni fa mu talimange fa mukoloko wo, ka ku ikupulisa libaka ha ne mu nyalani ni bakumina. Ku isa pilu kwa tulemeno to tunde twa bakumina ku ka mi tusa ku ba ni kozo ni ku mi tusa ku swalelana.\u2014Sikuka sa Bibele: Maroma 14:19."}, {"text_idx": "#000018", "text": "Mu lukisange ku ba ni nako ya ku ishumusa hamoho. Mu si ka nyalana kale mwendi ne mu lukisanga ku ba ni nako ya ku eza lika hamoho. Mu like ku eza nto ye swana cwale. Mu lukisange nako ya ku ishumusanga ni bakumina sina feela batu ba ba mwa libato. Ku eza cwalo ku ka tiisa hahulu silikani sa mina ni ku mi tusa ku tiyela matata a mwa bupilo a tahanga ka sipundumukela.\u2014Sikuka sa Bibele: Liproverbia 5:18."}, {"text_idx": "#000019", "text": "Mu talusange maikuto a mina ku bakumina. Haiba mu utwisizwe butuku ki manzwi kamba likezo za bakumina, kana mwa kona ku itibaza zona? Haiba ha mu koni ku eza cwalo, mu bonise kuli ha mu ngi lika ka likesha ka ku ambuka ku utwisa butuku bakumina ka ku sa ba ambolisa. Mu ikambote ni bakumina ka ku wa pilu ku sa ba feela ni kolo, mu eze cwalo ona zazi leo haiba kwa konahala.\u2014Sikuka sa Bibele: Maefese 4:26."}, {"text_idx": "#000020", "text": "Haiba mu utwisizwe butuku ki manzwi kamba likezo za bakumina, kana mwa kona ku itibaza zona?"}, {"text_idx": "#000021", "text": "Mu lemuhe shutano ya mo mu ikutwela ni mulelo wa bakumina. Mwendi sibeli sa mina ha ku na ya na ni mulelo wa ku utwisa yo mun\u0303wi butuku. Mu kolwise bakumina kuli ha mu na milelo ye cwalo, ka ku ikupela swalelo ha buniti kwa nto ifi kamba ifi ye ne mu ezize ye ba utwisize butuku. Kihona mu ka nyakisisa lika luli ze mu kona ku eza sibeli sa mina kuli mu ambukange ku utwisa yo mun\u0303wi butuku mu si ka lela. Mu latelele kelezo ya Bibele ye li: \u201cMu ezane ka sishemo, mu be ni mukekecima yo mun\u0303wi ku yo mun\u0303wi, mu nze mu swalelana ka pilu kaufela.\u201d\u2014Maefese 4:32."}, {"text_idx": "#000022", "text": "Mu itekele lika ze kona ku ezahala. Bibele i bonisa kuli batu ba ba kena mwa linyalo \u201cba ka ba ni manyando mwa nama.\u201d (1 Makorinte 7:28) Ha mu kopana ni manyando a cwalo, mu si matukeli ku nga kuli ne mu ezize mafosisa ku nyalana ni bakumina. Kono mu tatululange matata hamoho ni bakumina mi \u201cmu zwelepili ku tuhelelana ni ku swalelana ka pilu kaufela.\u201d\u2014Makolose 3:13."}, {"text_idx": "#000023", "text": "\u2018Mu tundamene ze tahisa kozo.\u2019\u2014Maroma 14:19.\n\u201cU tabele musalaa hao wa bunca bwa hao.\u201d\u2014Liproverbia 5:18.\n\u201cMu si ke mwa likelelwa ki lizazi mu nze mu halifile.\u201d\u2014Maefese 4:26."}, {"text_idx": "#000024", "text": "\u2018Mu tundamene ze tahisa kozo.\u2019\u2014Maroma 14:19."}, {"text_idx": "#000025", "text": "\u201cU tabele musalaa hao wa bunca bwa hao.\u201d\u2014Liproverbia 5:18."}, {"text_idx": "#000026", "text": "\u201cMu si ke mwa likelelwa ki lizazi mu nze mu halifile.\u201d\u2014Maefese 4:26."}, {"text_idx": "#000027", "text": "Kana mwa hupula manzwi a buitamo bo ne mu ezize ha mu nyalana? Mu like ku a nyakisisa hape mi mu ipuze kuli: \u2018Kana na latelela hande ze ne ni sepisize?\u2019 Mu ambuke moya wa ku bata ku nyakisisa mo ba ezeza bakumina mwa taba ye. Buitamo bo ne mu ezize bu na ni manzwi e ne mu bulezi a ama ze ne mu ka eza. Haiba yo mun\u0303wi ni yo mun\u0303wi wa ku mina a latelela manzwi a hae a buitamo, sibeli sa mina mu ka tabiswa ki ze ka zwa mwaten\u0303i."}, {"text_idx": "#000031", "text": "Mu itusise lipuzo ze peli ze bunolo ze ka mi tusa ku tiisa linyalo la mina."}, {"text_idx": "#000033", "text": "Kana mukile mwaikutwa kuli mina ni bakumina hamulumelelani mwa miezezo yamina ya lika?"}, {"text_idx": "#000039", "text": "Sifalana sa fa Intaneti sa Watchtower"}]